Broj: 711-I-2128-M-394/22-02-23

Zagreb, 14. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznice Lane Labaš, direktorice trgovačkog društva Poslovna zona Ivanec d.o.o.,** za davanjem mišljenja Povjerenstva, na 190. sjednici, održanoj 14. listopada 2022., daje sljedeće

**MIŠLJENJE**

**Obveznica Lana Labaš, direktorica trgovačkog društva Poslovna zona Ivanec d.o.o., ne može za poslove obnašanja dužnosti primiti bon u vrijednosti do 1.000,00 kuna za realizaciju u odabranoj trgovini, jer bi navedeni primitak predstavljao dodatnu naknadu u smislu članka 7. točke d) ZSSI-a.**

Obrazloženje

Zahtjev za davanjem mišljenja Povjerenstva podnijela je Lana Labaš, direktorica trgovačkog društva Poslovna zona Ivanec d.o.o. U knjigama ulazne pošte Povjerenstva zahtjev je zaprimljen 29. rujna 2022. pod poslovnim brojem 711-U-8058-M-394/22-01-2, povodom kojeg se vodi predmet broj M-395/22.

Člankom 3. stavkom 1. točkom 40. ZSSI-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenoga Zakona. Uvidom u sudski registar Trgovačkog suda u Varaždinu utvrđeno je da je jedini osnivač trgovačkog društva Poslovna zona Ivanec d.o.o. Grad Ivanec, slijedom čega su predsjednik i članovi Uprave navedenog trgovačkog društva obveznici u smislu ZSSI-a.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositeljica postavlja upit može li ostvariti pravo na dar u naravi, konkretno, bon u vrijednosti do 1.000,00 kuna za realizaciju u odabranoj trgovini.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima toga Zakona zabranjeno primiti dodatnu naknadu za poslove obnašanja javnih dužnosti.

Povjerenstvo nastavno na navedeno daje obrazloženo mišljenje u pogledu postavljenog upita dopuštenosti ostvarivanja drugih primitaka od poslodavca pored plaće primjenom odredbe članka 7. točke d) ZSSI-a, a ne članka 15. ZSSI-a, koja se odnosi na zabranu primitka nedopuštenog dara od trećih osoba, što nije povezano s radnim odnosom i drugim naknadama koje se s tim u vezi isplaćuju.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11-a), već primitcima dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. točke d) ZSS/11-a.

Imajući u vidu da odredbe novog ZSSI-a, koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI-a.

Osim navedenih primitaka, isplate dara za dijete, bonusa za ostvarene rezultate poslovanja i sl. kao i uplate u dobrovoljni mirovinski fond te dodatnog zdravstvenog osiguranja, premije životnog osiguranja i sl., na koje obveznici imaju pravo sukladno sklopljenom ugovoru, također predstavljaju dodatne naknade za obnašanje javne dužnosti, čiji je primitak zakonski zabranjen.

Primitak poklon bona temeljem kojeg se stječe pravo na kupovinu u previđenim trgovinama predstavlja način kojim se, pored isplate gotova novca, uz plaću za obnašanje javne dužnosti ostvaruju isplate drugih naknada koje nisu vezane uz stvarne troškove obnašanja dužnosti, slijedom čega Povjerenstvo ukazuje da obveznica ne može kao dodatnu naknadu za poslove obnašanja dužnosti primiti bon u vrijednosti do 1.000,00 kuna za realizaciju u odabranoj trgovini, jer bi navedeni primitak predstavljao dodatnu naknadu u smislu članka 7. točke d) ZSSI-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica Lana Labaš, elektroničkom dostavom
2. Objava na internetskoj stranici Povjerenstva
3. Pismohrana